CELEX: C2006/074/14
Language: da
Date: 2006-03-25 00:00:00
Title: Sag C-38/06: Sag anlagt den  24. januar 2006  af Kommissionen for De Europæiske Fællesskaber mod Den Portugisiske Republik

25.3.2006   
            
            
               DA
            
            
               Den Europæiske Unions Tidende
            
            
               C 74/7
            
         Sag anlagt den 24. januar 2006 af Kommissionen for De Europæiske Fællesskaber mod Den Portugisiske Republik
   (Sag C-38/06)
   (2006/C 74/14)
   Processprog: portugisisk
   Ved De Europæiske Fællesskabers Domstol er der den 24. januar 2006 anlagt sag mod Den Portugisiske Republik af Kommissionen for De Europæiske Fællesskaber ved Günter Wilms og Margarida Afonso, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1)
            
            
               Det fastslås, at Den Portugisiske Republik har tilsidesat sine forpligtelser i henhold til artikel 2, 9, 10 og 11 i forordning nr. 1552/89 (1) hvad angår perioden mellem den 1. januar 1998 og 30. maj 2000 og efter denne dato i henhold til de tilsvarende bestemmelser i forordning nr. 1150/2000 (2), idet den nægter at fastlægge og stille egne indtægter til rådighed for Kommissionen, der skyldes som følge af indførsel af materiel og goder, der er bestemt specielt til militært brug, i perioden mellem den 1. januar 1998 og den 31. december 2002, og idet den nægter at betale de påløbne morarenter.
            
         
               2)
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen er af den opfattelse, at artikel 296 EF ikke giver en medlemsstat mulighed for at fritage indførsler af forsvarsmateriel for toldafgifter, idet opkrævning af disse afgifter ikke kan anses for en trussel mod medlemsstatens væsentlige sikkerhedsinteresser.
   I mangel af konkrete argumenter, der specifikt kan begrunde behovet for en undtagelse fra toldbestemmelserne for at sikre beskyttelsen af statens væsentlige sikkerhedsinteresser, gør Kommissionen gældende, at de portugisiske myndigheder ikke opfylder deres forpligtelser i henhold til artikel 26 EF, artikel 20 i EF-toldkodeksen (3) og dermed den fælles toldtarif.
   Det kan ikke tillades, at en medlemsstat unddrager sig sine forpligtelser i henhold til den solidariske samfinansiering af Fællesskabets budget under henvisning til behovet for at finansiere sine forsvarsudgifter med mindst mulige omkostninger.
   I tilfælde af manglende overholdelse af de fastsatte bestemmelser skal alle medlemsstaterne bære de økonomiske konsekvenser heraf, idet den mekanisme, der under hensyn til BNP kompenserer for, at de traditionelle egne indtægter og momsen ikke er tilstrækkelige, i så fald finder anvendelse. Hensynet til princippet om forsvarlig økonomisk forvaltning samt de grundlæggende begreber om lighed og ansvar foreskriver, at de medlemsstater, som er årsag til, at der er færre egne indtægter til rådighed, end det der skyldes, alene påtager sig de konsekvenser, der følger heraf for Fællesskabets budget, og derfor betaler de beløb, der ikke er opkrævet på grund af de pågældende tilsidesættelser.
   Den foreliggende tilsidesættelse fortsatte indtil den 31. december 2002, idet forordning nr. 150/2003 (4) finder anvendelse fra den 1. januar 2003. Det er først fra denne dag, at nævnte forordning under visse betingelser tillader, at opkrævningen af told på indførslen af visse våben og former for forsvarsmateriel suspenderes.
   De portugisiske myndigheder skulle have bogført tolden i henhold til reglerne i den fælles toldtarif for de pågældende indførsler, samt have opkrævet og stillet de deraf følgende egne indtægter til rådighed for Kommissionen i henhold til bestemmelserne i artikel 2, 9, 10 og 11 i forordning nr. 1559/89 og de tilsvarende bestemmelser i forordning nr. 1150/2000. Da der foreligger en tilsidesættelse af toldlovgivningen, skal Fællesskabet krediteres et beløb svarende til de manglende egne indtægter. Til dette beløb lægges de morarenter, der er omhandlet i artikel 11 i forordning nr. 1150/2000.
   
      (1)  Rådets forordning (EØF, Euratom) nr. 1552/89 af 29.5.1989 om gennemførelse af afgørelse 88/376/EØF, Euratom om ordningen for Fællesskabernes egne indtægter (EFT L 155, s. 1).
   
      (2)  Rådets forordning (EF, Euratom) nr. 1150/2000 af 22.5. 2000 om gennemførelse af afgørelse 94/728/EF, Euratom om ordningen for Fællesskabernes egne indtægter (EFT L 130, s. 1)
   
      (3)  Rådets forordning (EØF) nr. 2913/92 af 12.10. 1992 om indførelse af en EF-toldkodeks (EFT L 302, s. 1).
   
      (4)  Rådets forordning (EF) nr. 150/2003 af 21.1.2003 om suspension af told på visse våben og former for forsvarsmateriel (EFT L 25, s. 1).